СПЕЦИАЛНОСТ АРАБИСТИКА

 Магистърска програма: Близкоизточни изследвания с арабски език

***Срок на обучение:* 2 семестъра** (за завършили Арабистика)

 **3 семестъра** (за завършили други специалности)

*Форма на обучение:* редовна

*Начало на обучението:* зимен семестър

*Прием:* държавна поръчка/платено

*Ръководител:* проф. д-р Симеон Евстатиев

*e-mail*: s.evstatiev@uni-sofia.bg

Административен секретар: Лилия Пашеева

Тел.: 02 829 3785 / в. 110

*e-mail*: arabistika.su@gmail.com

*Изисквания и условия за прием*

В магистърската програма „Близкоизточни изследвания с арабски език“ се допускат както кандидати, притежаващи бакалавърска степен по арабистика, така и кандидати, завършили бакалавърски или магистърски програми в други специалности. Те трябва да притежават диплома за бакалавърска степен с минимален успех, определен съгласно общите изисквания на Софийския университет „Св. Климент Охридски“. Всички кандидати се явяват на устен изпит под формата на събеседване – интервю на български език, което има за цел да установи тяхната мотивация за обучение в програмата, езиковата им култура, кръга от интереси, както и техните способности и умения за аналитично мислене. Класирането се извършва въз основа на общия успех от дипломата и на конкурсния изпит – интервю по тема, включена в Програмата за събеседване.

**Програма за събеседване**

При интервюто се оценява личната мотивация на кандидатите, във връзка с която се взема под внимание и тяхната предварителна ориентация по общи основни теми и проблеми от историята и културата на Близкия изток и исляма. Събеседването протича по следния начин:

1. Кандидат-магистрантът излага в сбита форма своите мотиви да кандидатства за магистратура по близкоизточни изследвания с акцент върху изучаването както на арабския свят и исляма, така и на арабски език.

2. Кандидатът представя досегашната си подготовка по специалността, която е завършил.

3. Кандидат-магистрантът излага накратко своите намерения за придобиването на академични знания и за изследвания в желаната магистърска програма.

4. Кандидатът посочва своите предварителни планове за бъдеща професионална реализация, свързана с магистърската програма по близкоизточни изследвания.

5. Комисията оценява общохуманитарната подготовка на кандидата и неговата/нейната способност за аргументация.

Изпитната комисия поставя оценка по шестобалната система. Балът се образува от средния успех от дипломата за висше образование и от оценката на изпитната комисия.

В случай че кандидатът не е изучавал арабски език и не е завършил арабистика или сродна специалност, той може да бъде приет само в 3-семестриалния вариант на програмата (с разширено изучаване на арабски език и други задължителни и избираеми дисциплини, по които завършилите специалност „Арабистика“ вече са придобили подготовка).

**Препоръчителна литература:**

Айкелман, Дейл Ф. *Близкият изток и Централна Азия. Антропологически подход*, прев. Стоян Доклев, под ред. на Галина Евстатиева, предг. Симеон Евстатиев, София: Изток-Запад, 2019.

Евстатиев, Симеон. *Религия и политика в арабския свят. Ислямът в обществото*, второ преработено и допълнено издание, София: Изток-Запад, 2012.

Евстатиев, Симеон. *Салафизмът в Близкия изток и границите на вярата*, София: Изток-Запад, 2018.

Евстатиев, Симеон (съст.). *Ислямът. Кратък справочник*, София: Изток-Запад, 2007.

Евстатиева, Галина. *Ислямът и забулването на жените в арабския свят*, „Изток-Запад“, София, 2016.

Павлович, Павел. *История и култура на Древна Арабия*, София: Галеон, 2008.

Пеев, Йордан. *Съвременният ислям*, София: Университетско издателство „Св. Климент Охридски“, 1999.

Теофанов, Цветан. *Арабската средновековна култура. От езичеството към исляма*, София: Университетско издателство „Св. Климент Охридски“, 2004.

*Цели и насоченост на програмата*

Първа и единствена по рода си в България, тази магистърска програма предлага обучение, което обединява три взаимосвързани тематични кръга – *регион*, *световна религия* и *източен език*. Придобиваните от студентите знания и умения в полето на близкоизточните изследвания и ислямознанието (*Middle East and Islamic Studies*) се основават на най-новите световни академични тенденции. Обучението стъпва и върху десетилетните традиции на специалност „Арабистика“ в Софийския университет „Св. Климент Охридски“, в която е пряк наследник на развивалата се успешно повече от двадесет години и подготвила десетки изтоковеди магистърска програма „Общество и култура на арабския свят“.

Магистърската програма има за цел да формира компетентности и умения, свързани с експертно разбиране на близкоизточния регион и исляма. Близкият изток, включващ в своята широка съвременна дефиниция и Северна Африка („от Рабат до Техеран“), и ислямът се изучават и от гледна точка на тяхното социокултурно, политическо и религиозно взаимодействие със Запада и други религии. Осигурен е и специализиран поглед върху ролята на съвременните арабски държави в системата на международните отношения, като се отделя внимание на техните политически и културни връзки с различни страни и региони, включително Балканите и България.

В рамките на програмата завършилите арабистика и други специалности се обучават по отделни учебни планове в различни групи по арабски език, като споделят общи основни профили от задължителни и избираеми дисциплини. По този начин обучението предлага започващ от нулево ниво интензивен курс по арабски език за неспециалистите, а за завършилите вече арабистика – възможност за профилиране, надграждане и задълбочаване на практическите умения за професионална дейност с арабски език (работа с текст, писмен и устен превод, дебат).

*Професионални компетенции*

Магистърската програма изгражда висококвалифицирани аналитични специалисти, чиито знания и практически умения развиват тяхната компетентност да оценяват експертно свързаните с Близкия изток, Северна Африка и исляма обществено-политически процеси, културни и религиозни явления, разбирането на които предполага и владеене на арабски език. С оглед на нарастващите нужди на трудовия пазар от такива специалисти получаваните широки професионални компетенции се съчетават в рамките на програмата с възможности за по-тясна специализация съобразно конкретните интереси на студентите и техния избор на професия. Завършилите програмата арабисти познават аналитично обществата от близкоизточния регион и исляма като религиозен и социокултурен фактор, владеейки арабски език на най-високо професионално ниво. Завършилите програмата студенти с бакалавърска степен от други специалности са ползващи арабски език експерти по въпроси, свързани с религията и културата на държавите от региона на Близкия изток и Северна Африка.

*Обучение (знания и умения, подготовка)*

„Близкоизточни изследвания с арабски език“ е интердисциплинарна магистърска програма и съчетава области като филология и история, международни отношения и политика, религия, право и културология. В нея съвременните близкоизточни изследвания (*Middle East Studies*) се основават и върху постиженията на класическата европейска арабистика и ислямознание (*Arabic and Islamic Studies*) като област, изучаваща не само религиозните аспекти на исляма, но миналото и настоящето на мюсюлманските общества и култури. Програмата предоставя на студентите възможност за допълнителна специализация чрез набор от избираеми дисциплини в трите профила („Религия и култура“, „Регион и политика“, „Език“), което е необходимо за практикуването на професии, изискващи експертност по проблемите на Близкия изток, Северна Африка и исляма, съчетана с ползване или изискваща най-високо ниво на владеене на арабски език. Приетите в програмата студенти, завършили специалност „Арабистика“ или сродни специалности, следват различен учебен план и придобиват различна професионална квалификация от тези на постъпилите в нея магистранти от други специалности, с които имат общи задължителни и специализиращи дисциплини от профили „Религия и култура“ и „Регион и политика“.

„Близкоизточни изследвания с арабски език“ (за завършили Арабистика) е двусеместриална програма, като през втория семестър половината кредити са предназначени за подготовка на дипломна работа. Включеният курс по арабски език надгражда придобитите от арабистите знания, като се поставя акцент върху развитие на умения за работа в три практически сфери – работа с текст, превод и дебат. В рамките на профил „Език“ за арабистите са предвидени и два избираеми модула „Превод“.

„Близкоизточни изследвания с арабски език“ (за завършили други специалности), е трисеместриална програма, в която основните учебни дисциплини са съсредоточени в първите два семестъра, като третият семестър е предназначен главно за продължаване на предвиденото интензивно обучение по практически арабски език и подготовка на дипломна работа. Включеният в програмата курс по практически арабски език е интензивен, като се цели студентите да придобият знания и умения за разбирането на писмен арабски текст, както и начално говоримо ниво на владеене на езика. Предвидено е също придобиването на задължителни кредити чрез изучаване като избираеми на някои базисни дисциплини от бакалавърската програма на специалност „Арабистика“.

Студентите в магистърската програма могат да кандидатстват за мобилностите на специалност „Арабистика“ по Програма „Еразъм+“, включително в арабски страни като Тунис, Мароко и др.

*Преподавателски екип*

Преподаватели в магистърската програма са водещи български учени в съответните области, както и изявени специалисти от практиката. По време на обучението допълнително се провеждат дискусии с изтъкнати изследователи и професионалисти от страната и чужбина. Практиката на студентите е под формата на избираеми дисциплини, водени от екип на Върховния комисариат на ООН за бежанците (ВКБООН), както и от специалисти от Министерството на външните работи и други институции.

*Професионална квалификация и възможности за реализация*

Дипломиралите се в магистърската програма „Близкоизточни изследвания с арабски език“ (за завършили Арабистика) придобиват образователно-квалификационна степен „магистър по арабистика“ с професионална квалификация „арабист, магистър по изтокознание – Близък изток и ислям“, а в „Близкоизточни изследвания с арабски език“ (за завършили други специалности) получават професионална квалификация „магистър по изтокознание – Близък изток и ислям с арабски език“.

Магистърската програма е съобразена с широките обществени нужди и възможности за реализация на владеещи арабски език аналитични специалисти в различни сфери, изискващи експертност по въпросите на Близкия изток и исляма – в държавната администрация и правителствените институции, в обществения и частния сектор, в международни организации и неправителствения сектор. Завършилите програмата се реализират като дипломати, изследователи и преподаватели, преводачи, журналисти, публицисти, политически анализатори, държавни служители, експерти и консултанти в областта на междудържавните и регионалните връзки със страните от близкоизточния регион, както и на интеркултурните, междурелигиозните и междуетническите отношения, миграцията и проблемите на бежанците.

Онези завършили програмата, които имат интерес към по-нататъшна академична и изследователска работа върху различни аспекти на арабистиката, близкоизточните изследвания и ислямознанието, могат да продължат обучението си и в ОНС „доктор“.